Suchinthana/ta-wikipedia huggingface dataset:
நாலுகெட்டு வீடு

நாலுகெட்டு வீடு  () என்பது கேரளத்தில் உள்ள மரபுவழி வீடுகளாகும். இத்தகைய வீடுகளை கேரளத்தின்  திருச்சூர், ஆலப்புழா, தலசேரி போன்ற இடங்களில் மிகுதியாக பார்க்கலாம். தாய்வழிச் சமூகத்தில் பல தலைமுறைகளாக கூட்டுக் குடும்பமாக வாழ்ந்தவர்களின் பாரம்பரிய வீடாகும். நாலுகெட்டு வீடு, நான்குபுறமும் சதுர வடிவில் கட்டப்பட்டு நடுவில் வானவெளியான முற்றம் கொண்டு நான்கு அறைகள் கொண்ட செவ்வக வடிவ வீடாகும். நடுமுற்றத்தில் வேலைப்பாடுகள் கொண்ட நான்கு மரத் தூண்களால் அழகாக வடிவமைக்கப்பட்டிருக்கும். அதன் நடுவில் துளசி மாடம் இருக்கும். வீட்டின் உள்கட்டமைப்பு பாரம்பரியம் மாறாமல் பிரம்மாண்டமாய் அமைந்திருப்பது வீட்டின் சிறப்பு ஆகும். முன்பகுதியில் விருந்தினர்கள் அமர்வதற்காக மரப் பலகையால் ஆன இருக்கை வடிவமைக்கப்பட்டிருக்கும்.   இந்த வீட்டிற்கு நான்கு புறமும் வாசல் அமைப்பதும் உண்டு. இந்த நான்கு சதுர பகுதிகளும் வடக்கினி, தெக்கினி, கிழக்கினி, படிஞ்ஞாற்றினி (மேற்குத் தொகுதி) என அழைக்கப்படுகின்றன. நாலுகெட்டு வீட்டின் வடகிழக்கு மூலையில் பூசை அறை அமைக்கப்பட்டிருக்கும். பூசை அறையில் சிலைகள் கிழக்கு நோக்கி வைக்கப்பட்டிருக்கும். இவ்வகை வீடுகள் பெரியக் கூட்டுக் குடும்பங்களுக்காக மருமக்கதாய முறையில் ஒரே கூரையின் கீழ் குடும்ப உறுப்பினர்கள் வாழப் பாரம்பரியமாக கட்டப்பட்டவை. வீட்டைச் சுற்றி வராந்தா இருக்கும். இந்த வராந்தா முழுவதையும் வளைவான மரப்பகுதி கொண்டு அழகாக்கப்பட்டிருக்கும். இதை ‘சாருபடி’ என அழைக்கிறார்கள். இவ்வாறான சாருபடி மரவேலைப்பாடு வீட்டை சுற்றியிருக்கும். வீட்டு உறுப்பினர்கள் பயன்படுத்துவதற்காக ஒரு குளம் இந்த வீட்டுக்கு அருகிலேயே இருக்கும். இந்தக் குளத்துக்கு போவதற்கான பாதை இந்தச் சுற்று வராந்தாவிலிருந்து பிரிந்துசெல்லும்.

இந்த வீடுகளைக் கட்டுவதில் தச்சு சாஸ்திரமும் பாரம்பரிய வாஸ்து முறையும் செல்வாக்கு செலுத்துகின்றன. இந்தப் பாரம்பரிய அறிவு வளர்ந்து பாரம்பரியக் கட்டடக் கலையில் நான்கு கிளைகளாக உருவாயின. இந்த நான்கு கிளைகள் தந்திரசமுச்சயா, வாஸ்துவித்யா, மனுஷ்யாலயா-சந்திரிகா, சில்பரத்னா என்ற பெயர்களின் கீழ் அறியப்படுகிறன.

இந்த வீடுகளின் அமைப்பு எளியதாகவும், மிகுதியான எண்ணிக்கையில் வாழும் குடும்பத்தினருக்கு இடமளிக்கும் வகையில் உள்ளவை ஆகும். இதே அமைப்பைக் கொண்டு குடும்பத்தின் தேவைக்கேற்ப எட்டுகெட்டு (எட்டு கூடங்களுடனும் இரண்டு முற்றங்களுடனும்), பதினாறுகெட்டு (பதினாறு கூடங்களும் நான்கு முற்றங்களுடனும்) என கட்டப்பட்டவை உண்டு. இந்த வகை வீடுகளில் சில வீடுகள் ஒவ்வொரு பகுதியும் சூரிய ஒளியைப் பெறும்வகையில் நன்கு திட்டமிட்டு கட்டப்பட்டுள்ளன. இவை சிறந்த காற்றோட்டமுடையவை, கோடைக் காலத்தில் வீட்டினுள் குறைந்த வெப்ப நிலையே இருக்கும்.

மேற்கோள்கள்

வெளி இணைப்புகள் 

 Naalukettu: A Magnificent Tradition of Domestic Architecture 
 Naalukettu: A Visual Representation Of The Architecture
 Kerala Nalukettu house plans

வீட்டு வகைகள்
கேரளப் பண்பாடு
கேரளக் கலைகள்
டி. டி. வி. தினகரன்

டி. டி. வி. தினகரன் (T. T. V. Dhinakaran,பிறப்பு: 13 திசம்பர், 1963) தமிழ்நாட்டு அரசியல்வாதியும், அனைத்திந்திய அண்ணா திராவிட முன்னேற்ற கழகத்தின் முன்னாள் பொருளாளரும் ஆவார். இவர் வி. கே. சசிகலாவின் மறைந்த அக்காளான வனிதாமணியின் மூன்று மகன்களில் மூத்தவர் ஆவார். இவரது தந்தை டி.விவேகானந்தம் முனையரையர் ஆவார். 

டி. டி. வி. தினகரன் 1999 ஆம் ஆண்டில் நடைபெற்ற இந்தியப் பொதுத் தேர்தலில், இந்திய நாடாளுமன்ற மக்களவைக்கு (1999–2004) பெரியகுளம் மக்களவைத் தொகுதியிலிருந்து தேர்ந்தெடுக்கப்பட்டவர். பின்னர் 2004- (2004–2010)இல் இந்திய நாடாளுமன்ற மாநிலங்களவை உறுப்பினராக தமிழ்நாட்டிலிருந்து தேர்ந்தெடுக்கப்பட்டார். அன்னியச் செலாவணி வழக்கில் தான் சிங்கப்பூர் நாட்டின் குடிமகன் என தினகரன் அறிவித்தார்.

ஜெயலலிதாவால், டிசம்பர் 2011-இல் டி. டி. வி. தினகரன் உள்ளிட்ட வி. கே. சசிகலாவின் 12 குடும்ப உறுப்பினர்கள் நிரந்தரமாக விலக்கி வைக்கப்பட்டனர். பிறகு மன்னிப்பு கடிதம் கொடுத்ததால் சசிகலாவை மட்டும் ஜெயலலிதா சேர்த்துக்கொண்டார்.

ஜெயலலிதாவின் மறைவுக்குப் பின்னர் அனைத்திந்திய அண்ணா திராவிட முன்னேற்றக் கழகத்தின் இடைக்கால பொதுச்செயலாளாராகப் பதவி ஏற்றுக் கொண்ட வி. கே. சசிகலா, டி. டி. வி. தினகரனை, பிப்ரவரி 2017-இல் துணைப் பொதுச் செயலாளராக நியமித்தார்.

ஜெயலலிதாவின் மறைவுக்குப் பின்னர் தமிழ்நாட்டில் அதிமுகவின் எடப்பாடி க. பழனிசாமி தலைமையிலான அரசை 18 பிப்ரவரி 2017-இல் சட்டமன்றத்தில் வெற்றி பெறச் செய்ததில் டி. டி. வி. தினகரன் பெரும்பங்காற்றியவர்.
இராதா கிருட்டிணன் நகர் தொகுதி இடைத்தேர்தலில் அதிமுக (அம்மா) அணியின் வேட்பாளராக போட்டியிட்டார். இத்தொகுதி வாக்காளர்களுக்கு பணம் பட்டுவடா செய்ததாக எழுந்த புகாரில்,  இந்தியத் தேர்தல் ஆணையம் இத்தொகுதியின் இடைத்தேர்தலை ரத்து செய்தது.

23.11.17 அன்று தேர்தல் ஆணையம் வெளியிட்ட தீர்ப்பின் அடிப்படையில் அஇஅதிமுக கட்சி மற்றும் இரட்டை இலை சின்னம் இவரிடம் இருந்தது பரிக்கப்பட்டது அதில் இருந்து இது வரை சின்னம் இல்லாத கட்சி தலைவராக இருந்து வருகிறார்.

21 திசம்பர், 2017 அன்று நடைபெற்ற டாக்டர் இராதாகிருஷ்ணன் நகர் இடைத்தேர்தலில் சுயேச்சையாக போட்டியிட்டு 89,063 வாக்குகள் பெற்று வெற்றி பெற்றார்.

பின்பு மார்ச்சு 15, 2018 அன்று அம்மா மக்கள் முன்னேற்றக் கழகம் என்னும் புதிய அரசியல் கட்சியைத் தொடங்கினார். அதிமுக மற்றும் இரட்டை இலைச் சின்னம் மீட்கப்படும் வரை தனக்கென ஒரு அடையாளம் வேண்டும் என்பதால் இக்கட்சியைத் தொடங்கினேன் என்று கூறினார்.

வழக்குகள் 
1996-ஆம் ஆண்டில் இவர் மீதான அந்நிய செலாவனி மோசடி வழக்கில்  2016-இல் அமலாக்கத் துறை 28 கோடி ரூபாய் அபராதம் விதித்தது.

செயலலிதா சொத்து குவிப்பு வழக்கில்  ஐந்தாவது குற்றவாளியாக சேர்க்கப்பட்ட டி. டி. வி. தினகரன் பின்னர் வழக்கிலிருந்து விடுவிக்கப்பட்டார்.

முடக்கப்பட்ட இரட்டை இலை சின்னத்தைத் தங்கள் அணிக்குப் பெறத் தேர்தல் ஆணைய அதிகாரிகளுக்குக் கையூட்டு கொடுக்க முயன்றார் என தில்லி காவல்துறையால் கைது செய்யப்பட்டார். பின்பு போதிய ஆதாரங்கள் இல்லாததால் அவர் பிணையில் விடுவிக்கப்பட்டார்.

மேற்கோள்கள் 

வாழும் நபர்கள்
13வது மக்களவை உறுப்பினர்கள்
1963 பிறப்புகள்
இருபதாம் நூற்றாண்டு இந்திய அரசியல்வாதிகள்
21-ஆம் நூற்றாண்டு இந்திய அரசியல்வாதிகள்
திருவாரூர் மாவட்ட நபர்கள்
15 ஆவது தமிழ்நாடு சட்டமன்ற உறுப்பினர்கள்
அம்மா மக்கள் முன்னேற்றக் கழக அரசியல்வாதிகள்
தமிழ்நாட்டைச் சேர்ந்த மாநிலங்களவை உறுப்பினர்கள்
தமிழ்நாட்டைச் சேர்ந்த மக்களவை உறுப்பினர்கள்
ரண்பீர் சிங்

ரண்பீர் சிங் (Ranbir Singh)  இராசபுத்திர ஜாம்வால் குல டோக்ரா வம்சத்தின்  ஜம்மு காஷ்மீர் இராச்சியத்தின் மன்னரான  குலாப் சிங்கின் மகன் ஆவார். ரண்பீர் சிங் தமது ஆட்சிக் காலதில்  ஜில்ஜிட்-பால்டிஸ்தான் பகுதிகளை வென்று, ஜம்மு காஷ்மீர் இராச்சியத்துடன் இணைத்துக் கொண்டார். ரண்பீர் சிங் பாரசீக மொழி, சுவிடீஷ் மொழி மற்றும் ஆங்கில மொழிகளில் புலமை பெற்றவர். குலாப் சிங்கிற்குப் பின்னர் ரண்வீர் சிங் ஜம்மு காஷ்மீர் இராச்சியத்தின் மன்னரானர்.

குடும்பம் 
ரண்பீர் சிங் ஐந்து மனைவிகளை திருமணம் செய்து கொண்டு ஆறு குழந்தைகளைப் பெற்றவர். அதில் நான்கு ஆண் ஆகும்.

ரண்பீர் சிங்கிற்கு பின்வந்த ஜம்மு காஷ்மீர் ஆட்சியாளர்கள் 
 பிரபதாப் சிங் (18 சூலை 1848 – 23 செப்டம்பர் 1925).
 ஹரி சிங்  (30 செப்டம்பர் 1895 – 26 ஏப்ரல் 1961).
  கரண் சிங்

மேற்கோள்கள்

வெளி இணைப்புகள் 

1830 பிறப்புகள்
1885 இறப்புகள்
ஜம்மு காஷ்மீர் மக்கள்
இந்திய அரசர்கள்
இராசபுத்திரர்கள்
சாப்பர் சிறீ போர்

சாப்பர் சிறீ போர், முகலாயப் பேரரசின் படைத்தலைவர் வாசிர் கான் தலைமையிலான படைகளுக்கும்,  பண்டா சிங் பகதூர் தலைமையிலான சீக்கிய கால்சா படைகளுக்கும், தற்கால பஞ்சாபில்  உள்ள சிர்இந்த்-பதேகர் எனுமிடத்தில் 22 மே 1710-இல் நடைபெற்ற போரின் இறுதியில் சீக்கியப் படைகள் வென்றது.

இதனையும் காண்க
 பண்டா சிங் பகதூர்
 சிர்இந்த்-பதேகர்

மேற்கோள்கள்

சீக்கிய வரலாறு
பஞ்சாபின் வரலாறு
சிர்இந்த்-பதேகர்

சிர்இந்த்-பதேகர் (Sirhind-Fatehgarh) () இந்தியாவின் பஞ்சாப் மாநிலத்தின் பதேகாட் சாகிப் மாவட்டத்தில் அமைந்த நகராட்சி மன்றத்துடன் கூடிய நகரம் ஆகும்.

மக்கள் தொகையியல்
2011-ஆம் ஆண்டின் மக்கள் தொகை கணக்கெடுப்பின் படி சிர்இந்த்-பதேகர் நகரத்தின் மொத்த மக்கள் தொகை  58,097 ஆகும். அதில் ஆண்கள் 30,642; பெண்கள்   27,455  ஆக உள்ளனர். மக்கள் தொகை வளர்ச்சி (2001 –2011 )   ஆக உயர்ந்துள்ளது.  பாலின விகிதம் 100 ஆண்களுக்கு,  பெண்கள்  896 வீதம் உள்ளனர். சராசரி எழுத்தறிவு விகிதம்  83.49%  ஆக உள்ளது. ஆண்களின் எழுத்தறிவு  87.28 %  ஆகவும்; பெண்களின் எழுத்தறிவு 79.28 % ஆகவும் உள்ளது.  6 வயதிற்குட்பட்டவர்களின் எண்ணிக்கை 6146 ஆக உள்ளது. இந்நகரத்தில் 11,899 வீடுகள் உள்ளது.  
 

58,097 மக்கள் தொகை கொண்ட இந்நகரத்தில் சீக்கியர்கள் 50.55%; இந்துக்கள் 45.86%; இசுலாமியர்கள்   2.81% ; கிறித்தவர்கள்  0.37% ; மற்றவர்கள்  0.41% ஆக உள்ளனர். 

இம்மாவட்டத்தில் பஞ்சாபி மற்றும் ஆங்கில மொழிகள் பேசப்படுகிறது.

பெயர்க்காரணம்
சர்-இ-ஹிந்த் என்பதற்கு இந்துஸ்தானின் நுழை வாயில் எனப் பொருள் ஆகும்.

வரலாறு
 

இந்நகரத்தில் 22 மே 1710-இல் பண்டா சிங் பகதூர் தலைமையிலான கால்சா படைகளுக்கும், வசீர்கான் தலைமையிலான முகலாயப் படைகளுக்கும் நடைபெற்ற  சாப்பர் சிறீப் போரில் சீக்கியப் படைகள் வென்றது.

இதனையும் காண்க
பண்டா சிங் பகதூர்
சாப்பர் சிறீ போர்

மேற்கோள்கள்

வெளி இணைப்புகள்
 Battle_of_Sirhind Battle of Sirhind at Sikhstudies.org
www.sirhindinfo.com

பஞ்சாப் (இந்தியா) மாநிலத்திலுள்ள ஊர்களும் நகரங்களும்
காட்டுப்பூரான் கொடி

காட்டுப்பூரான் கொடி (தாவர வகைப்பாடு : Andrographis serpyllifolia  என்பது தமிழக மூலிகைகளில் ஒன்றாகும். சீயான் கொடி என்றும் அழைப்பர். இலையுதிர் காடுகள் உள்ள வறட்சியான  மலைகளில், 600 மீட்டர் உயரத்தில் காணப்படுகின்றன. இம்மலைகள் கிழக்குத் தொடர்ச்சி மலைகளின்  தெற்கு, நடு மலைகள் ஆகும். ஈரப்பதம் அதிகமுள்ள இடங்களில் இத்தாவரங்கள் வளருவதில்லை. சித்தமருத்துவத்தில் இச்செடியுடன், வேறு சில தாவர இனத்தின் சாற்றினைக் கலந்த, பூச்சு நஞ்சு முறிப்பானாகப் பயன்படுத்தப்படுகிறது.

மேற்கோள்கள்

இவற்றையும் பார்க்கவும் 
 மூலிகைப் பட்டியல் (தமிழ்நாடு) - ஏறத்தாழ 2000 தாவரவியல் பெயர்களின் பட்டியல்

வெளியிணைப்புகள் 
https://sites.google.com/site/efloraofindia/species/a---l/a/acanthaceae/andrographis/andrographis-serpyllifolia
http://www.theplantlist.org/tpl1.1/record/kew-2637075
http://www.ipni.org/ipni/idPlantNameSearch.do?id=60453387-2&back_page=&show_history=true

முண்மூலிகைக் குடும்பம்
காஸி

காஸி (Ghazi (இந்தியில் படத்தின் பெயர் The Ghazi Attack ) என்பது 2017 ஆண்டு வெளியான ஓர் இந்திய போர்த் திரைப்படமாகும். இப்படத்தை சங்கலப் ரெட்டி இயக்கியுள்ளார். இந்தப் படம்  1971 ஆண்டு இந்திய-பாகிஸ்தான் போரின் போது பிஎன்எஸ் காஸி மர்மமான மூழ்கியதை அடிப்படையாக கொண்டு எடுக்கப்பட்டது. இத்திரைப்படத்தில் நடித்த நட்சத்திரங்கள் ரானா தக்குபாடி ,டாப்சி பன்னு , கே. கே. மேனன், அதுல் குல்கர்ணி. அமிதாப் பச்சன் இந்தி படத்திற்கு தன் குரலை வழங்கியுள்ளார். சிரஞ்சீவி தன் குரலை தெலுங்கு பதிப்புக்கும், சூர்யா தமிழ் பதிப்பிர்கும் தன் குரலை வழங்கி உள்ளனர். இந்த படத்தின் அறிமுகக் காட்சிகள் 2017 சனவரி 11 அன்று வெளியானது. இப்படம் 2017 பெப்ரவரி 17 அன்று வெளியானது. இந்தப்படம் இந்தியாவின் முதல் தண்ணீருக்கடியியில்/கடல் போர் திரைப்படாமாகும்.

கதை 
1971 ஆம் ஆண்டு நடந்த இந்திய பாக்கித்தான் போருக்கு முந்தைய காலகட்டம். கிழக்கு பாகிஸ்தானில் நடக்கும் மக்கள் போராட்டத்தின் மீது பாகிஸ்தான் அரசு கடுமையான ஒடுக்குதலை நிகழ்த்துகிறது. எந்த நேரமும் இந்தியா - பாகிஸ்தான் இடையே போர் மூளும் சூழல் ஏற்படுகிறது. இந்தச் சமயத்தில் இந்தியாவின் கிழக்குக் கடலோரப் பகுதியில் பாகிஸ்தான் அதிரடித் தாக்குதல் நடத்தவிருக்கிறது என்னும் செய்தி கடலோரக் காவல் படைக்குக் கிடைக்கிறது.

பாகிஸ்தானின் திட்டத்தைக் கண்டறிந்து அதை முறியடிக்க வேண்டும் என்பதற்காக கேப்டன் ரன்விஜய் சிங் (கே கே மேனன்) தலைமையில் எஸ் 21 என்னும் நீர்மூழ்கிக் கப்பல் இந்தியாவால் அனுப்பப்படுகிறது. கேப்டன் ரன்விஜய் சிங் மிகுந்த திறமைசாலி. ஆனால், எதிரியை அழிக்கும் விஷயத்தில் விதிமுறைகளைப் பற்றிக் கவலைப்படாமல் செயலில் இறங்கிவிடக்கூடியவர். இவரைக் கட்டுப்படுத்தி வைக்கவேண்டும் என்பதற்காக அர்ஜுன் வர்மா (ராணா டகுபதி) என்னும் அதிகாரியையும் உடன் அனுப்புகிறது காவல்படையின் தலைமை. கூடவே தேவராஜ் (அதுல் குல்கர்னி) என்னும் மூத்த அதிகாரியும் இருக்கிறார்.

வங்காள விரிகுடாவில் பாகிஸ்தானின் காஸி என்னும் நீர்மூழ்கிக் கப்பல் இருப்பதைக் கண்டுபிடிக்கும் கேப்டன், அந்தக் கப்பலைத் தாக்கத் திட்டமிடுகிறார். அதற்காக அபாயகரமான ஆட்டத்தில் இறங்கவும் தயாராகிவிடுகிறார். ராணா அதைத் தடுக்கிறார். மேலிடத்திலிருந்து உத்தரவு வரும்வரை காத்திருக்க வேண்டும் என்கிறார். கேப்டன் அதைக் கேட்பதாக இல்லை.

இதற்கிடையே காஸி கப்பல் பொருத்திய கண்ணிவெடியில் எஸ் 21 சிக்கிக்கொள்கிறது. இதனால் கப்பலின் நடமாட்டம் பாதிக்கப்படுகிறது. கப்பலுக்குள் உயிர்ச் சேதமும் நிகழ்கிறது. காஸி அடுத்தடுத்து குண்டுகளைப் பொழிகிறது. ஒரு கட்டத்தில் கப்பலின் பொறுப்பு ராணாவிடம் வருகிறது. போரைத் தவிர்க்க நினைக்கும் அவர் அந்தச் சந்தர்ப்பத்தில் எப்படி நடந்துகொள்கிறார், எஸ் 21 தப்பித்ததா, காஸி என்னவாயிற்று என்பதே கதை

மேற்கோள்கள் 

2017 இந்தித் திரைப்படங்கள்
தெலுங்கில் இருந்து தமிழுக்கு மொழிமாற்றம் செய்யப்பட்டத் திரைப்படங்கள்
பன்மொழித் திரைப்படங்கள்
2017 தெலுங்குத் திரைப்படங்கள்
2017 தமிழ்த் திரைப்படங்கள்
இந்தியத் தமிழ்த் திரைப்படங்கள்
அறிமுக இயக்குநர் திரைப்படங்கள்
இந்தியத் தெலுங்குத் திரைப்படங்கள்
இந்திய இந்தித் திரைப்படங்கள்
தங்கல் (திரைப்படம்)

தங்கல் (Dangal () என்பது  2016 ஆண்டைய இந்திய இந்தி-மொழி தன்வரலாற்று விளையாட்டுத் திரைப்படமாகும். இத்திரைப்படத்தை நித்திஷ் திவாரி இயக்கியுள்ளார். இப்படத்தில் மகாவீர் சிங் போகாட்டாக  ஆமிர் கான் நடித்துள்ளார், மகாவீர் சிங் போகாட் தன் இரண்டு மகள்களான கீதா போகாட் மற்றும் பபிதா குமாரி ஆகியோருக்கு மற்போர் கற்றுக் கொடுத்தார். கீதா போகாட் இந்தியாவின் முதல் பெண் மல்யுத்த வீரர் ஆவார், இவர் 2010 பொதுநலவய விளையாட்டுப் போட்டிகளில், தங்கப் பதக்கம் வென்றார். (55 கிலோ கிராம்). இவரது சகோதரி பபிதா குமாரி வெள்ளிப் பதக்கம் வென்றார் (51 கிலோ கிராம்). "தங்கல்" என்ற  இந்தி சொல்லுக்கு பொருள் "மற்போர் போட்டி" என்பதாகும்.

தங்கல் படத்திற்கு பிரீதம் இசையமைத்துள்ளார், பாடல்களுக்கு வரிகளை அமிதாப் பட்டாச்சார்யா எழுதியுள்ளார்.  இந்திய மகளிர் மல்யுத்த அணியின்  பயிற்சியாளரான, கிருபா ஷங்கர் பிஷ்னாயின் என்பவர் மற்போர் காட்சிகளுக்காக அமீர் கான் மற்றும் படக் குழுவினருக்கு பயிற்சி அளித்தார்.

கதை 
அரியானா மாநிலத்தின் ஒரு கிராமத்தில் வசிக்கும் மல்யுத்த வீரர் மகாவீர் சிங் (ஆமிர் கான்). அவருடைய மனைவி தயா (சாக்ஷி தன்வர்). மகாவீருக்கு மற்போர் போட்டியில் இந்தியாவுக்காகத் தங்கப் பதக்கம் வெல்ல வேண்டுமென்பது கனவு. ஆனால், அவருக்கு அடுத்தடுத்துப் பெண்களே பிறப்பதால் அந்தக் கனவை ஒரங்கட்டிவைக்கிறார்.

ஆனால், தன்னுடைய சண்டையிடும் திறன் தன் மகள்கள் கீதாவுக்கும் (ஜாய்ரா வசீம் / ஃபாத்திமா சனா ஷேக்), பபிதாவுக்கும் (சுஹானி பட்நாகர் / சன்யா மல்ஹோத்ரா) இயல்பாக இருப்பதைத் தற்செயலாக உணரும் மகாவீருக்கு மீண்டும் அந்தக் கனவின் மீதான நம்பிக்கைத் துளிர்விடுகிறது. கிராமத்தினரின் ஏளனப் பேச்சுகளையும் பார்வைகளையும் புறந்தள்ளி அவர் தன் மகள்களுக்கு மற்போர் பயிற்சி கொடுக்கிறார். அவர்களின் பயிற்சிக்காக ஆண்களுடனும் மற்போர் போட்டிகளில் கலந்து கொள்ள வைக்கிறார்.  மகாவீரின் தங்கப் பதக்கக் கனவு அவருடைய மகள்களால் எப்படி நனவாகிறது என்பதுதான் கதை.

வெளியீடு
இப்படம் உலக அளவில் 2016 திசம்பர் 23 அன்று வெளியிடப்பட்டது, தங்கல் படத்திற்கு  உத்தரப் பிரதேசம், உத்தராகண்டம், அரியானா, சத்தீசுகர், தில்லி, மத்தியப் பிரதேசம் ஆகிய ஆறு இந்திய மாநிலங்களில் வரிவிலக்கு அறிவிக்கப்பட்டது. இந்தியாவில்  பெண்களின் பாதுகாப்பு, பெண் கல்வி, கருவில் பெண் சிசுக்களைக் கொல்லுதல் போன்றவற்றைக் குறித்து இந்தியாவில் சமூக பிரச்சாரத்தை ஊக்குவிக்க அரசுகள் இந்த வரிவலக்கை அளித்தன. தங்கல் படம் தமிழ், தெலுங்கு போன்ற மொழிகளில் மொழி மாற்றுப் படமாக வெளியிடப்பட்டது.  62வது பிலிம் பேர் விருதுகளில், சிறந்த திரைப்படம், சிறந்த இயக்குநர்(திவாரி), சிறந்த சண்டை பயிற்சியாளர் (ஷியாம்), சிறந்த நடிகர் (கான்) ஆகிய நின்கு விருதுகளை தங்கல் பெற்றது.நான்கு விருதுகளை வென்றது.

வரவேற்பு
தங்கல் இந்தி திரையுலகில் உள்நாட்டில் அதிகப்பட்ச வசூலை ஈட்டியது,   மற்றும் இதுவரை வெளிநாடுகளில் வெளியான இந்தியப் படங்களில் அதிகப்படியான  வசூல் செய்த படங்களில் இரண்டாவது இடமாக ₹ 741,08 கோடி (அமெரிக்க $ 110 மில்லியன்) உலகளாவிய வருவாய் ஈட்டியது  .

மேற்கோள்கள் 

2016 இந்தித் திரைப்படங்கள்
இந்திய இந்தித் திரைப்படங்கள்
இந்தியில் இருந்து தமிழுக்கு மொழிமாற்றம் செய்யப்பட்ட திரைப்படங்கள்
பன்மொழித் திரைப்படங்கள்
2016 தமிழ்த் திரைப்படங்கள்
இந்தியத் தமிழ்த் திரைப்படங்கள்
வால்ட் டிஸ்னி பிக்சர்ஸ் திரைப்படங்கள்
தீத்தடுப்பு கோடு

தீத்தடுப்பு கோடு (Firebreak ) என்பது வனப்பகுதிகளில் காட்டுத்தீ பரவுவதை தடுக்க ஆண்டுதொறும் வனத்துறையால் மேற்கோள்ளும் ஒரு முன்னெச்சரிக்கைப் பணியாகும். மழைக்காலங்களில் காட்டில் தாவரங்கள் செழித்து அடர்ந்து வளரும் பின்னர் கோடைக் காலம் தொடங்கும்போது இலைகள் உதிரந்தும் காய்ந்தும் எளிதில் தீப்ப்பற்றும் நிலையை அடையும். இக்காலகட்டத்தில் எல்லைக் காட்டில் தீபிடித்தால் அங்கிருந்து உள்காட்டிற்கு தீ பரவி பெரும் சேதம் ஏற்படும். இதைத் தடுக்கும் ஒரு முயற்சியாக, எல்லை வனப்பகுதியில்  இருந்து சற்று தாண்டி உள் பகுதியில் உள்ள  வனத்தில்  நாற்பது ஐம்பது அடி அகலத்திற்கு அங்குள்ள புற்கள், சிறு தாவரங்கள், சருகுகள், சுள்ளிகள் போன்றவற்றை வெட்டி அகற்றியோ அல்லது எரித்தோ ஒரு பாதை போல வனப்பகுதியைச் சுற்றி பல கிலோமீட்டர் நீளத்திற்கு வெற்றுத் தரையை உருவாக்குவர். மேலும் வனப்பகுதியினுள் அல்லது வனப்பகுதியை ஒட்டி செல்லும் சாலை ஓரமாக உள்ள காட்டுப் பகுதியிலும் தீதடுப்புக் கோடுகள் அமைக்கப்படுகின்றன. இப்பணி பெரும்பாலும் கோடைக்காலம் துவங்குவதற்கு முன் செய்வர். ஏனெற்றால் கோடைக்காலத்தில்தான் வறட்சியினால் பெரும்பாலும் காட்டுத்தீ பரவும் இதனால் காட்டின் எல்லைப் பகுதியில் மனிதர்களாலோ அல்லது வேறு காரணங்களாலோ தீ மூண்டால் அது உள்காட்டிற்கு, தீத்தடுப்பு கோட்டைத் தாண்டி உள்ளே வர இயலாது. இதனால் பெரும் அழிவு தடுக்கப்படும்.

பரவலர் பண்பாட்டில் 
கி. ராஜநாராயணனின் முதல் புதினமான கோபல்ல கிராமத்தில் தெலுங்கு தேசத்திலிருந்து அக்காலத்தில் தென் தமிழகத்துக்கு வந்து குடியேறும் தெலுங்கு மக்கள் தங்களுக்கு தேவைப்படும் வேளாண் நிலங்களுக்காக வனத்தை தீவைத்து அழிக்கும் முன்பு தங்களுக்கு தேவைப்படும் இடத்தைத் தாண்டி தீ பரவாமல் தடுக்க வனத்தில் தீத்தடுப்புக் கோடுகளை அமைப்பதாக சித்தரித்து உள்ளார்.

மேற்கோள்கள் 

காடுகள்
தீத்தடுப்பு
நில மேலாண்மை
காட்டுத்தவளை

காட்டுத்தவளை (wood frog, Lithobates sylvaticus or Rana sylvatica) என்பது ஒரு தவளை இனமாகும். இது வட அமெரிக்காவின், பெரும்பகுதியில் பரவலாக தெற்கு ஆப்பலேச்சிய மலைத்தொடரின் தெற்குப் பகுதியில் இருந்த வடக்கு கரோலினா தாழ் நிலங்கள் வரையிலான வனப்பகுதிகளில் காணப்படுகின்றன. கடந்த நூற்றாண்டு உயிரிரலாளரகளின் கவனத்தை ஈர்த்ததாக இருந்துதது. காரணம் அளவுக்கு அதிகமான குளிரைத் தாங்கி மரணத்தை வெல்லும் இந்தத் தவளைகளின் ஆற்றல்தான் அது உயிரியல் அறிஞர்களின் கவனத்தை ஈர்ப்பதற்குக் காரணமாக அமைந்தது.   காட்டுத்தவளை நியூயார்க் மாநிலத்தின் மாநில நீர்நிலவாழியாக அதிகாரபூர்வமாக அறிவிக்க  முன்மொழியப்பட்டுள்ளது.

விளக்கம் 

காட்டுத்தவளை  நீளமுடையதாக இருக்கின்றன. பெண் தவளைகள் ஆண் தவளைகளைவிட பெரியதாக உள்ளன. வளர்ந்த காட்டுத்தவளைகள், பொதுவாக   பழுப்பு, அல்லது துரு நிறத்தவையாக உள்ளன. இதன் கண்பகுதியைச் சுற்றி கரிய நிற அடையாளம் கொண்டிருக்கும். இத்தவளைகளின் அடிப்பகுதி மஞ்சள்  அல்லது பச்சை நிறமுடையவையாக இருக்கும். காட்டுத்தவளைகள் காடு வாழ்பிராணியாகும். இவை தேங்கி நிற்கும் நீர் நிலைகளில் குஞ்சு பொரிக்கின்றன. இதனால் இவற்றுக்கு குளம், குட்டை போன்ற பெரிய நீர் நிலைகள்  தேவையில்லை. சதுப்பு நிலங்கள், சிறிய நீர்க்குட்டைகள் போன்ற நீர் நிலைகளில் மரத்தவளைகள் குஞ்சு பொரித்து இனப்பெருக்கம் செய்கின்றன. காடுகளில் இருக்கக்கூடிய சிறுசிறு பூச்சிகள்தான் காட்டுத்தவளைகளின் உணவு. குட்டித் தவளைகள் பாசிகளை உணவாகக் கொள்கின்றன. கோடைக்காலத்தில் பெரிய காட்டுத்தவளைகள் வெப்பத்தைத் தாக்குப் பிடிப்பதற்காக நல்ல ஈரப்பதமுள்ள இடத்துக்கு இடம் பெயர்ந்து, காடுகளில் இருக்கக்கூடிய சேற்று நிலங்கள், நீர் தேங்கிய பள்ளங்கள் ஆகிய இடங்களைத் தஞ்சம் அடைகின்றன.

தகவமைப்பு 
வட அமெரிக்காவில் குளிர்காலத்தில் குளிர் கடுமையாக இருக்கும் வெப்ப நிலை உறைநிலைக்குச் சென்றுவிடும் இந்த குளிரிலிருந்த காட்டுத்தவளைகள் தங்களுடைய குருதி உறைவதையும், திசுக்கள் சுருங்குவதையும் தாங்கிக் கொள்ளக்கூடிய தகவமைப்பைப் பெற்றிருக்கின்றன. கடும் குளிரைத் தாங்கிக் கொள்ளக்கூடிய அளவுக்கு அவற்றின் திசுக்கள் செயலாற்றுகின்றன. குளிர்காலம் தொடங்கும்போது, தவளையின் கல்லீரலில் இருக்கக்கூடிய கிளைக்கோஜன், மிகுதியான அளவில் குளூக்கோசாக மாற்றப்படுகிறது. இந்தக் குளூக்கோசுடன் தவளையின் திசுக்களில் உள்ள யூரியாவும் சேர்ந்து கிரையோபுரொட்டக்டன்ஸ என்ற பொருளாக மாறிவிடுகிறது. இந்தக் கிரையோபுரொட்டக்டன்ஸ் என்ற பொருள் அதன் செல்கள் குளிரால் சுருங்கிடாதவண்ணம் பாதுகாப்பு அளிக்கிறது. குளிர் காலத்தில் காட்டுத்தவளையின் உடம்பில் உள்ள நீர் 65 சதவீதம் உறைந்து விடும். இதயத் துடிப்பும் நின்றுவிடும். இந்த நிலையில் இந்தத் தவளைகள் பனிப்படர்வுக்குக் கீழ் உறைந்து குளிர்கால உறக்கம் கொள்கின்றன. குளிர் காலம் முடிந்து கோடைக் காலம் தொடங்கும்போது, தவளைகள் கண் விழிக்கின்றன.

மேற்கோள்கள் 
{{reflist|30em|refs=<ref name="pmid7896003">

தவளைகள்
சிவகிரி (தென்காசி)

சிவகிரி (Sivagiri), இந்தியாவின் தமிழ்நாடு மாநிலத்தில் அமைந்துள்ள தென்காசி மாவட்டம் சிவகிரி வட்டத்தில் இருக்கும் ஒரு தேர்வுநிலை பேரூராட்சி ஆகும்.
மருத்துவமனைகள்:
அரசு சிவகிரி தாலுகா மருத்துவமனை
வேல்கேர் சிறப்பு மருத்துவமனை
வேல்கேர் மெடிகல் சென்டர்
வேல்கேர் பிசியோதெராபி மையம்
வேல்கேர் பார்மசி
சுசி கிளினிக்
சுமதி மருத்துவமனை
சுகுந்தகுமாரி கிளினிக்
பிரபு கிளினிக். சிவகிரி நகரம் முந்தைய திருநெல்வேலி மாவட்டத்தில் ஒரு பகுதியாக இருந்தது.

அமைவிடம்
இது மதுரை - கொல்லம் தேசிய நெடுஞ்சாலை எண் 208-இல் இராஜபாளையம் தாண்டி உள்ளது. அமைந்துள்ளது.    சிவகிரி மேற்கு தொடர்ச்சி மலை அடிவாரத்தில் அமைந்த ஒரு பசுமை நிறைந்த பகுதியாகும். சிவகிரி திருநெல்வேலியிலிருந்து 100 கிமீ தொலைவிலும்;  அருகமைந்த தொடருந்து நிலையம் சங்கரன்கோவில் 32 கிமீ தொலைவிலும்; இராஜபாளையம் 20 கிமீ தொலைவிலும்; புளியங்குடி 18 கிமீ தொலவிலும் உள்ளது.

பேரூராட்சியின் அமைப்பு
47 சகிமீ பரப்பும்,  18 வார்டுகளும், 103  தெருக்களும் கொண்ட இப்பேரூராட்சி  வாசுதேவநல்லூர் (சட்டமன்றத் தொகுதி)க்கும், தென்காசி மக்களவைத் தொகுதிக்கும் உட்பட்டது.

மக்கள் தொகை பரம்பல்
2011-ஆம் ஆண்டு மக்கள் தொகை கணக்கெடுப்பின்படி  இப்பேரூராட்சி                     6796 வீடுகளும், 23040 மக்கள்தொகையும் கொண்டது.

இடங்கள்

கல்விநிலையங்கள் 
 சிவகிாி சேனைத்தலைவா் மேல்நிலைப் பள்ளி 
 பால விநாயகா் உயா்நிலைப் பள்ளி  
 விவேகா மெட்ரிக் மேல்நிலைப் பள்ளி 
 கமிட்டி நாடாா் உயா்நிலைப் பள்ளி 
 சித்தி விநாயகா் தொடக்கப் பள்ளி  
 ராஜ் நியு நா்சாி (ம) பிரைமாி பள்ளி  
 எஸ்.ஆா்.பி நடுநிலைப் பள்ளி  
 முத்துவீரப்பத் தேவா் தொடக்கப்பள்ளி
 பசும்பொன் முத்துராமலிங்கத்தேவர் தொடக்கப்பள்ளி குமாரபுரம் சிவகிரி
சிங்கராயர் தொடக்கப்பள்ளி, சிவகிாி

கோயில்
உபயம் பறையர் சமுதாயம் அருள்மிகு ஸ்ரீ பூதைராக்கு அம்மன் திருக்கோவில் சிவகிரி

உபயம் சாம்பவர் சமுதாயம் அருள்மிகு ஸ்ரீ சந்தனமாரி அம்மன் திருக்கோவில் சிவகிரி

உபயம் பறையர் சமுதாயம் சீதாபிராட்டி அம்மன் திருக்கோவில் சிவகிரி 
 திரௌபதியம்மன் கோயில்
சிவகிரி பாலசுப்பிரமணியர் திருக்கோயில்.
 சந்தைக் கற்பக விநாயகர் ஆலயம்
 கருணை ஆனந்தா் ஆலயம்

மேற்கோள்கள்

வெளி இணைப்புகள் 
http://web.archieve.org

தென்காசி மாவட்டப் பேரூராட்சிகள்
குடிமராமத்து

குடிமராமத்து  இந்தியாவில் பிரித்தானியர்களின் ஆட்சிக் காலத்துக்கு பின்பு வரைகூட, இருந்து வந்த ஒரு மராமத்துப் பணியாகும். இதில் கோடைகாலங்களில், வேளாண் குடிமக்களில் வீட்டுக்கு ஒருவர் என வேளாண்மை மற்றும் குடிநீர் ஆதாரங்களாக விளங்கும் ஏரிகள், கண்மாய்கள், குளங்கள், குட்டைகள், கால்வாய்கள் மற்றும்  வாய்க்கால்களை தூர்வாரி ஆழப்படுத்தியும் மற்றும் அகலப்படுத்தியும் பணிகள் மேற்கொண்டனர். மேலும் பழுதடைந்த மடைகளை பழுது நீக்குவர்.  குடிமக்களின் இப்பணியை குடிமராமத்துப் பணி என்று அழைப்பர். ஏரிகள் போன்றவை சுதந்திர இந்தியாவில் பொதுப்பணித்துறை வசம் சென்றபின் குடிமராமத்துப் பணிகள் இல்லாமல் போயின.

குடிமராமத்துப் பணிகள் 
குடிமராமத்தின்போது ஏரியின் உட்பரப்பில் கரையின் உயரத்தைப் போல இரு மடங்கு தூரம் தள்ளி தூர் வாரத் தொடங்குவார்கள். அதாவது கரையின் உயரம் 10 மீட்டர் எனில் ஏரியின் உள்பகுதியில் 20 மீட்டர் தள்ளி தூர் வாருவார்கள். கரையின் அடிப்பகுதி பலவீனம் ஆகி அதனால் ஏரிக்கரை உடைந்துவிடக்கூடாது என்பதற்காக இவ்வாறு செய்வார்கள். இதன் பெயர் தாக்கு எடுப்பது என்று பெயர். இப்படி எடுக்கப்படும் ஏரியின் மண், மழைக் காலத்தில் ஏரி அறுந்து ஓடியிருக்கும் பள்ளங்களில் முதலில் கொட்டி சமப்படுத்துவார்கள் மேலுமுள்ள மண்ணைக் கொண்டு கரைகளை பலப்படுத்துவர். இந்தப் பணிகளுக்கு போக மீதம் இருக்கும் வண்டல் மண் விவசாயிகளுக்கு பகிர்ந்தளிக்கப்படும். மண்பாண்டங்கள் செய்வோர், வீடு கட்டுவோர் மற்றும் ஊரின் இதர தேவைகளுக்கும் மண் பயன்படுத்தப்படும். அடுத்ததாக, ஏரியில் வளர்ந்திருக்கும் புதர்கள், முள் செடிகள், மழைக் காலத்தில் அடித்துவரப்பட்ட குப்பைகள் போன்றவற்றை அப்புறப்படுத்துவார்கள். ஆக்கிரமிப்புகள் அகற்றப்படும். மதகுகள், கலுங்குகளில் இருக்கும் அடைப்புகள் நீக்கப்படும். இவைதான் குடி மராமத்தின் அடிப்படைப் பணிகள்.

பயன்கள்
ஆண்டு தோறும் குடிமராமத்துப் பணி மேற்கொள்ளப்படுவதால், நீர் நிலைகளில் கூடுதல்  மழை நீரைத் தேக்கி வைப்பதாலும்,  நிலத்தடி நீர் மட்டம்  உயர்கிறது.  தூர் வாருவதற்காக தோண்டப்பட்ட சத்தான வண்டல் மண், வயல்களில் உரமாக  இடப்படுகிறது.

இந்திய விடுதலைக்குப் பின்
இந்திய விடுதலைக்குப் பின்னர் குடிமராமத்துப் பணிகள்,  மாநில அரசுகளின், பொதுப் பணித் துறையின் கீழ் செயல்படும் நீர் பாசானத் துறை மூலம் மேற்கொள்ளப்படுகிறது.

தமிழ்நாடு அரசு திட்டம்
2017-இல் வேளாண் மக்களின் பங்களிப்புடன் நீர்நிலைகளைத் தூர்வாரி, பராமரிக்கும் குடிமராமத்து திட்டத்தை தமிழ்நாடு அரசு செயல்படுத்தியது. 2016-17-ம் ஆண்டுக்கு ரூ.100/- கோடி மற்றும் 2017-18-ம் ஆண்டுக்கு ரூ.300/- கோடியில் வெள்ள பாதிப்பைக் குறைக்கவும், நீர்நிலையை அதிகரிக்கவும், வறட்சியைக் குறைக்கவும், அனைத்தையும் மீட்டெடுக்கவும் இந்த சிறப்புத் திட்டத்திற்கு அரசு அனுமதி அளித்துள்ளது.

மேற்கோள்கள்

வெளி இணைப்புகள்
குடிமராமத்து திட்டம் விரைவில் தொடங்கப்படும்
தூர்வாரப்படும் வண்டல் மண்ணை தொழு உரமாக பயன்படுத்த அரசு அனுமதிக்க வேண்டும்: விவசாய சங்கம் கோரிக்கை

நீர்ப்பாசனம்
நீர் வழங்கல்
ஏரிகள்
தாவரவியலாளர் பெயர்சுருக்கப் பட்டியல்

இங்கு குறிப்பிடப்பட்டுள்ள தாவரவியலாளர் பெயர்கள், தாவரவியல் பெயரிடலுக்கான அனைத்துலக நெறிமுறை என்ற பன்னாட்டு விதிகளில் ஒன்றான, Rec. 46A குறிப்பு 1 என்பதன் படி, உருவாக்கப்பட்டுள்ளன. எனினும், இங்குள்ளவைகள் முழுமையானவை அல்ல. IPNI , Fungorum ஆகிய இணைய இணைப்பில், முழுமையான, இப்பெயர்ச்சுருக்கங்கள், இற்றைப் படுத்தப்படுகின்றன.

தாவரவியலாளர் பெயர்ச்சுருக்கங்கள் 
இப்பட்டியல், அவ்வப்போது எழுதப்படும் கட்டுரைகளுக்கு ஏற்ப, இங்கு விரிவுபடுத்தப்படும். இங்கு குறிப்பிடப்படும் பெயர்ச்சுருக்கங்கள் கட்டுரைகளில் மேற்கோளிடப் பயன்படுத்தப் படுகின்றன. தமிழ் விக்கிப்பீடியாவில் உள்ள தாவரவியலாளர் குறித்தக் கட்டுரைகளும், அவற்றின் பெயர்ச்சுருக்கங்களும், ஒரு பயனரின் வசதியைக் கருத்திற் கொண்டு, ஆங்கில அகரவரிசைப்படியே அமைக்கப் பட்டுள்ளன.

Carver. – ஜார்ஜ் வாஷிங்டன் கார்வர் சனவரி 1864 – சனவரி 5, 1943 (George Washington Carver )
Gillies. – ஜான் கில்லிஸ் 1792 - 24 நவம்பர் 1834 (John Gillies, MD, )
Hoffmanns. – ஒப்மான்செக் ஆகத்து 23, 1766 – திசம்பர் 13, 1849  (Johann Centurius Hoffmann Graf von Hoffmannsegg )
 L. – கரோலஸ் லின்னேயஸ்  1707–1778 (Carolus Linnæus)
Nees. – கிறிசுடியன் காட்பிரட்டு டேனியல் நீசு வோன் சென்பெக் பிப்ரவரி 14, 1776 – மார்ச்சு 16, 1858 (Christian Gottfried Daniel Nees von Esenbeck)
 Ridl. – எச். என். ரிட்லி 10 டிசம்பர் 1885 - 24 அக்டோபர் 1956  (Henry Nicholas Ridley)
 Tourn. – யோசப் பிட்டன் டீ டொர்னபோர்டு 5 சூன், 1656 — 28 திசம்பர், 1708 (Joseph Pitton de Tournefort)
 Wall. – நத்தானியேல் வாலிக் 1786–1854  (Nathaniel Wallich)

மேற்கோள்கள்

இவற்றையும் காணவும்
ஆய்வாளர் நற்குறிப்பு - தாவரவியல்
விக்கிப்பீடியா:விக்கித்திட்டம் தாவரங்கள்/தாவரவியலாளர்

வெளியிணைப்புகள் 
 தாவரவியலாளர் தரவுத்தளம் (ஹார்வர்டு பல்கலைக்கழகம், உலர் தாவரகம்)
 தாவரவியலாளர்கள் பட்டியல் (f-lohmueller.de) (en, de, it, fr) 
 தாவரவியல் ஆசிரியர் தேடுகளம் (Flora Iberica) (es) 
 ஆசிரியரின் உரிப்பண்புகள்  (calflora)
 கள்ளிகளின் ஆசிரியர் பட்டியல் - Mark Faint's முகப்புப்பக்கம் 
 ஆசிரியர் தேடுதளம் (Orchid Universe) (fr) 
 பிற தாவரவியலாளர் பெயர்ச்சுருக்கங்கள் 

தாவரவியல் கலைச்சொற்கள்
தாவரவியலாளர்கள்
தாவரவியல் பட்டியல்கள்
மாயாண்டி குடும்பத்தார்

மாயாண்டி குடும்பத்தார், 2009ஆம் ஆண்டு வெளியான தமிழ்த் திரைப்படம். இதை ராசு மதுரவன் எழுதி இயக்கியுள்ளார். இந்த படத்தில் முக்கிய கதாபாத்திரங்களாக மணிவண்ணன், சீமான், தருண் கோபி,கோவிந்தராஜ் மனோகரன் குமார், பொன்வண்ணன் உள்ளிட்ட பத்து திரைப்பட இயக்குநர்கள் நடித்துள்ளனர். இந்த திரைப்படத்திற்கு சபேஷ் முரளி இசையமைத்துள்ளனர். பாடல்கள் கவிஞர் தமிழ்அமுதன்,நா.முத்துக்குமார், நந்தலாலா,

விருதுகள் 
 சிறந்த திரைப்படத்துக்கான தமிழக அரசின் திரைப்பட விருது (இரண்டாம் பரிசு)

சான்றுகள்

இணைப்புகள்
 திரைப்படத்தின் இணையத்தளம் 

2009 தமிழ்த் திரைப்படங்கள்
இந்தியத் தமிழ்த் திரைப்படங்கள்
தமிழக மக்கள் ஜனநாயக கட்சி

தமிழக மக்கள் ஜனநாயக கட்சி என்பது ஒரு தமிழக அரசியல் கட்சியாகும். இது 2007ஆம் ஆண்டு இந்திய தேர்தல் ஆணையத்தில் பதிவு செய்யபட்டு, கே. எம். சரீப் தலைமையில் இஸ்லாமியர்கள், தாழ்த்தப்பட்ட மக்கள், பிற்படுத்தபட்ட மக்கள் அரசியல் அதிகாரம் பெற்றிட இவர்களை ஒருங்கினைத்து செயல்படும் அரசியல் கட்சியாகும். 14 செப்டம்பர் 2022 அன்று இந்த கட்சியின் அங்கீகாரம் இந்திய தேர்தல் ஆணையத்தால் ரத்து செய்யப்பட்டது.

மேற்கோள்கள் 

தமிழக அரசியல் கட்சிகள்
மகபூபாபாத் மாவட்டம்

மகபூபாபாத் மாவட்டம் (Mahabubabad district) இந்தியாவின் தெலங்கானா மாநிலத்தின் 31 மாவட்டங்களில் ஒன்றாகும். 
துவக்கத்தில் 10 மாவட்டங்களைக் கொண்டிருந்த புதிய தெலுங்கானா மாநிலம், அக்டோபர், 2016-இல் மாவட்டங்களைப் பிரித்து மறுசீரமைக்கும் போது மேலும் 21 மாவட்டங்கள் புதிதாக நிறுவப்பட்டது. புதிய மாவட்டமான மகபூபாபாத் மாவட்டம், வாரங்கல் மாவட்டத்தின் பகுதியாக இருந்தது. இம்மாவட்டத் தலைமையிடம்  மகபூபாபாத் நகரத்தில் அமைந்துள்ளது.

புவியியல் 
மகபூபாபாத் மாவட்டம் 2,876.70 சதுர கிலோ மீட்டர் பரப்பளவு கொண்டது.

மக்கள் தொகையியல்
2011-ஆம் ஆண்டின் மக்கள் தொகை கணக்கெடுப்பின் படி, மெகபூபாத் மாவட்டத்தின் மக்கள் தொகை 7,70,170 ஆகும்.

மாவட்ட நிர்வாகம் 
மெகபூபாபாத் மாவட்டம், மெகபூபாபாத் மற்றும் தோரூர் என இரண்டு வருவாய்க் கோட்டங்களையும், 12 மண்டல்களையும் கொண்டுள்ளது.

இதனையும் காண்க  
 தெலுங்கானா மாவட்டங்கள்

மேற்கோள்கள்

வெளி இணைப்புகள் 
தெலங்கானாவில் புதிதாக 21 மாவட்டங்கள் உதயம் 

தெலங்காணா மாவட்டங்கள்
மகபூபாபாத் மாவட்டம்
பத்ராத்ரி கொத்தகூடம் மாவட்டம்

பத்ராத்ரி கொத்தகூடம் மாவட்டம் (Bhadradri Kothagudem district) இந்தியாவின் தெலுங்கானா மாநிலத்தின் 33 மாவட்டங்களில் ஒன்றாகும். இதன் நிர்வாகத் தலைமையிடம் கொத்தகூடம் நகரத்தில் அமைந்துள்ளது.

தெலுங்கானா மாவட்டங்களை சீரமைத்து 21 புதிய மாவட்டங்களைத் துவக்கும் போது, கம்மம் மாவட்டத்தின் சில பகுதிகளைக் கொண்டு அக்டோபர், 2016-இல் பத்ராத்ரி கொத்தகூடம் மாவட்டம் நிறுவப்பட்டது.

புவியியல் 
பத்ராத்ரி கொத்தகூடம் மாவட்டம்  8,951 சதுர கிலோ மீட்டர் பரப்பளவு கொண்டது. இம்மாவட்டத்தின் வடக்கிலும், வடகிழக்கிலும் சத்தீஸ்கர் மாநிலத்தின் பிஜப்பூர் மாவட்டம் மற்றும் சுக்மா மாவட்டங்களும், வடமேற்கில் ஜெயசங்கர் மாவட்டமும்,  கிழக்கில் ஆந்திரப் பிரதேசத்தின் கிழக்கு கோதாவரி மாவட்டமும், தெற்கிலும், தென்கிழக்கிலும் கம்மம் மாவட்டம் மற்றும் மேற்கு கோதவாரி மாவட்டங்களும்,  மேற்கில் மகபூபாபாத் மாவட்டமும் எல்லைகளாக அமைந்துள்ளன. 
இம்மாவட்டத்தின் சிங்கரேணி பகுதியில் நிலக்கரிச் சுரங்கங்கள் உள்ளன.

மக்கள் தொகை
2011-ஆம் ஆண்டின் மக்கள் தொகை கணக்கெடுப்பின் படி, பத்ராத்ரி கொத்தகூடம் மாவட்டத்தின் மக்கள் தொகை  13,04,811 ஆக உள்ளது.

மாவட்ட நிர்வாகம்  
பத்ராத்ரி கொத்தகூடம் மாவட்டம், பத்ராச்சலம் மற்றும் கொத்தகூடம் என இரண்டு வருவாய் கோட்டங்களைக் கொண்டுள்ளது. இவ்விரண்டு கோட்டங்களை 18 மண்டல்களாகப் பிரிக்கப்பட்டுள்ளது.

முக்கிய நகரங்கள்
 பத்ராச்சலம்
 கொத்தகூடம்

வழிபாட்டுத் தலங்கள்
பத்திராசலம் இராமர் கோயில்

இதனையும் காண்க
 தெலுங்கானா மாவட்டங்கள்

மேற்கோள்கள்

வெளி இணைப்புகள்
பத்ராத்ரி  கொத்தகூடம் மாவட்ட இணையதளம்
தெலங்கானாவில் புதிதாக 21 மாவட்டங்கள் உதயம் 

தெலங்காணா மாவட்டங்கள்
கொத்தகூடம்

கொத்தகூடம் (Kothagudem) இந்தியாவின் தெலங்கானா மாநிலத்தின் புதிதாக துவக்கப்பட்ட  பத்ராத்ரி கொத்தகூடம் மாவட்டத்தின் நிர்வாகத் தலைமையிட நகரமும், நகராட்சியும் ஆகும். இப்பகுதியில் உள்ள சிங்கரேணியில் திறந்த வெளி  நிலக்கரிச் சுரங்கங்கள் அமைந்துள்ளது. மேலும் மனகுரு எனுமிடத்தில் கனநீர் தொழிற்சாலையும் உள்ளது.

மக்கள் தொகையியல்
2011-ஆம் ஆண்டின் மக்கள் தொகை கணக்கெடுப்பின் படி, கொத்தகூடம் நகரத்தின் மொத்த மக்கள் தொகை 79,819  ஆகும். அதில் ஆண்கள் 39,001; பெண்கள் 40,818 ஆக உள்ளனர். பாலின விகிதம் 1000 ஆண்களுக்கு,  1047 பெண்கள் வீதம் உள்ளனர். சராசரி எழுத்தறிவு விகிதம் 81.15 % ஆக உள்ளது. ஆண்களின் எழுத்தறிவு 88.13 %  ஆகவும்; பெண்களின் எழுத்தறிவு 74.54 % ஆகவும் உள்ளது. 
கொத்தகூட நகரத்தின் மக்கள் தொகையில் இந்துக்கள் 82.26%; இசுலாமியர்கள்  13.79%; கிறித்தவர்கள் 3.50%; மற்றவர்கள் 0.45% ஆக உள்ளனர்.

இந்நகரத்தில் தெலுங்கு மற்றும் ஆங்கில மொழிகள் மொழிகள் பேசப்படுகிறது.

போக்குவரத்து
கொத்தகூடம் நகரம், மாநிலத் தலைநகர் ஐதராபாத்திலிருந்து 280 கிலோ மீட்டர் தொலைவிலும், விஜயவாடாவிலிருந்து 140 கிலோ மீட்டர் தொலைவிலும் அமைந்துள்ளது.  அருகில் உள்ள தொடருந்து நிலையம், பத்ராச்சலம் ரோடு தொடருந்து நிலையம் (BDCR) ஆகும்.

கல்வி 
 காகாதிய பல்கலைகழகப் பொறியியல் கல்லூரி
 ஆடம்ஸ் பொறியியல் கல்லூரி Adams Engineering College
 நவபாரத் பொதுப் பள்ளி 
 தன்வந்திரி மருந்தாக்கவியல் கல்லூரி
 அரசு பாலிடெக்னிக் கல்லூரி
 சிங்கரேணி மகளிர் கல்லூரி 
 விவேகவர்தினி கல்லூரி

தொழிற்சாலைகள்

சிங்கரேணி திறந்த வெளி நிலக்கரி சுரங்கங்களின் தலைமையகம் கொத்தகூடத்தில் உள்ளது.  கொத்தகூடத்தில் உள்ள பிற தொழிற்சாலைகள்;
 கொத்தகூடம் அனல் மின் நிலையம் 
 தேசிய கனிமவள மேம்பாட்டுக் கழகம் 
 ஐடிசி பத்திராச்சலம் காகித தொழிற்சாலை  
 நவபாரத் இரும்பு உலோகத் தொழிற்சாலை
 கனநீர் தொழிற்சாலை, மனகுரு

இதனையும் காண்க
பத்திராசலம் கோவில்
பத்ராச்சலம்

மேற்கோள்கள்

தெலங்காணாவில் உள்ள ஊர்களும் நகரங்களும்
மார்பு நெரிப்பு

மார்பு நெரிப்பு (angina pectoris) என்பது நெஞ்சின் நடுப்பகுதியில், மார்பு எலும்பின் பிற்பகுதியில் அழுத்துவது அல்லது பிசைவது போன்ற உணர்வுடன் ஏற்படக்கூடிய ஒருவகை நெஞ்சுவலி உணர்வாகும். முடியுரு நாடியின் ஒரு கிளைப்பகுதி அடைபடுவதால் அல்லது அது இறுக்கமடைந்து அதனது விட்டம் சுருங்குவதால் இதயத்தசைக்கு போதியளவு குருதியோட்டம் குறைகின்றது. போதியளவு குருதி இன்மையால் குறிப்பிட்டதொரு முடியுரு நாடியின் கிளைப்பகுதி மூலம் குருதியைப் பெற்றுக்கொள்ளும் இதயத்தின் குறிப்பிட்ட தசைப் பகுதி பாதிப்படைகின்றது. இதன்போது இந்நோயுணர்வு ஏற்படுகின்றது.  

மார்பு நெரிப்பின் முதன்மைக் காரணி தமனிக்கூழ்மைத் தடிப்பு என்றாலும் குருதிச்சோகை, இதயத்துடிப்பு இலயமின்மை, இதயச்செயலிழப்பு போன்றனவையும் ஏனைய காரணிகளாகும். இலத்தின் பெயரீடு  angere ("நெரித்தல்") மற்றும் pectus ("மார்பு") ஆகியனவற்றின் கூட்டு மார்பு நெரிப்பு என அழைக்கப்படுகின்றது.

முடியுரு நாடியின் விட்டம் குறுகலைடைவது, தமனிக்கூழ்மைத் தடிப்பு உடைந்து குருதி உறைவது மற்றும் இதயத்தசைக்குத் தேவையான குருதியின் அளவு என்பன முடியுரு நோய்க் கூட்டறிகுறிகளின் வகைகளைத் (நிலையில்லா மார்பு நெரிப்பு, இதயத்தசை இறப்பு) தீர்மானிக்கின்றன. நிலையான மார்பு நெரிப்பு மற்றும் நிலையில்லா மார்பு நெரிப்பு என்று மார்பு நெரிப்பு மேலும் வகுக்கப்படுகின்றது. இவற்றில் அறிகுறிகள் முற்றிலும் அற்ற நிலை தொடங்கி நோய் அறிகுறிகள் தீவிரம் பெறும் நிலை வரை நோய் காணப்படலாம். மேலும், இவை ஒருவரது செயற்பாட்டிலும் தங்கி உள்ளது: சிலருக்கு ஓய்விலேயே நோய் அறிகுறிகள் தென்படும் அதேவேளையில் வேறு சிலருக்கு சிறிய வேலைகளின் போது அல்லது பாரிய வேலைகளின் போது மட்டும் ஏற்படலாம்.

உசாத்துணைகள் 

நோய் அறிகுறிகள்
இதயக்குழலிய நோய்கள்
ரேடியோப்பெட்டி

ரேடியோப்பெட்டி (Radio Set) என்பது 2015 ஆண்டு வெளிவந்த இந்தியத் தமிழ்த் திரைப்படம் ஆகும். இந்தப் படத்தை ஹரி விஸ்வநாத் இயக்கியுள்ளார்,  முன்னணி பாத்திரங்களில் டிவிவி ராமானுஜம் மற்றும் கொரட்டூர் லட்சுமணன் ஆகியோர் நடித்துள்ளனர்.

இந்தப் படம் 2015 ஆண்டு பூசன் சர்வதேச திரைப்பட விழாவில் அதிகாரப்பூர்வ போட்டியில் கலந்துகொண்டு கேஎன்என் பார்வையாளர் விருதை வென்றது. இவ்விருது பெற்ற முதல் தமிழ்த் திரைப்படம் இதுவே ஆகும், மற்றும் இந்தியன் பனோரமாவால் அதிகாரப்பூர்வமாக கோவாவில் நடந்த 46வது இந்திய சர்வதேச திரைப்பட விழாவில் கலந்துகொள்ளத் தேர்வு செய்யப்பட்டது.

கதைச் சுருக்கம் 
ரேடியோப்பெட்டி படம் எழுபது வயது முதியவரின் கதை. இவருக்கு சற்று காது கேட்காது, ஆனால் வானொலி கேட்பது பிடிக்கும். இவர் சிறுவனாக இருந்தபோது அவர் தந்தை அவருக்குப் பரிசாகத் தந்த வானொலிப் பெட்டி அது. அந்த வானொலிப் பெட்டியின் வழியாக அவர் தன் தந்தையைப் பார்க்கிறார். இந்த வானொலியை இழக்கும் போது அவர் உளரீதியாகக் கலங்கி விடுகிறார்.

நடிகர்கள் 
 லட்சுமணன் - அருணாச்சலம்
 டிவிவி ராமானுஜம் - சுப்பிரமணி
 சோபனா மோகன் - லட்சுமி
 நிவாஸ் ஆதித்தன் - சரவணன்
 பேபி மாயா - தர்சினி
 மாஸ்டர் ரோகன் - அஸ்வின்

படப்பிடிப்பு 
ரேடியோப்பெட்டி படம் புதுச்சேரியில் 15 நாட்களில் ஒரு கோடி செலவில் படமாக்கப்பட்டது.

விருதுகள்

மேற்கோள்கள் 

2015 தமிழ்த் திரைப்படங்கள்
இந்தியத் தமிழ்த் திரைப்படங்கள்
அமர்வு அடுக்கு

அமர்வு அடுக்கானது கணினி வலையமைப்பின் ஏழு அடுக்கு திறந்த அமைப்பு இடைப்பிணைப்புப் படிம(OSI) மாதிரியில், 5வது அடுக்காக  உள்ளது. 

அமர்வு அடுக்கு,  இறுதி பயனர் செயல்முறைகளிடையே அமர்வுகளை திறத்தல், மூடுதல் மற்றும் நிர்வகித்தல் என்பவற்றிற்கு பொறிமுறையை வழங்குகிறது. இது ஒரு அரை நிரந்தர உரையாடல். தொடர்பாடல் அமர்வுகள் பயன்பாடுகளுக்கு இடையே கோரிக்கைகள் மற்றும் விடைகளைத் கொண்டிருக்கும். அமர்வு-அடுக்கு சேவைகள் பொதுவாக தொலைநிலை செயல்முறை அழைப்புக்கள்(RPCs) பயன்படுத்தப்படுகின்ற பயன்பாட்டு சூழல்களில் பயன்படுத்தப்படுகின்றன.

ஒரு அமர்வு-அடுக்கு நெறிமுறைக்கு ஒரு உதாரணம் X.225 அல்லது ISO 8327 என்று அறியப்படுகின்ற OSI நெறிமுறையின் தொகுப்பு அமர்வு-அடுக்கு நெறிமுறை ஆகும். ஒரு இணைப்பு இழக்கப்படுகையில் இந்த நெறிமுறை இணைப்பை மீட்க முயற்சி செய்யும். ஒரு இணைப்பு ஒரு நீண்ட காலம் பயன்படுத்தப்படவில்லை என்றால், அமர்வு-அடுக்கு நெறிமுறை அதை மூடும் மற்றும் அதை மீண்டும் திறக்கும். இது முழு அல்லது அரை இரட்டைச் செயல்பாடுகளை வழங்குகிறது அத்துடன் பரிமாற்ற செய்தி ஓட்டத்தில் ஒத்திசைவு புள்ளிகளை வழங்குகிறது[1].

மண்டல தகவல் நெறிமுறையானது(ZIP – Zone Information Protocol) அமர்வு அடுக்கு செயல்படுத்தல்களின் மற்றைய எடுத்துக்காட்டுக்களில் அடங்கும். AppleTalk நெறிமுறை பெயர் பிணைப்பு செயல்முறையை ஒருங்கிணைக்கும். அமர்வு கட்டுப்பாடு நெறிமுறை(Session Control Protocol (SCP) ) - (சிறப்பு உட்கூறு) - DECnet கட்டம் IV அமர்வு-அடுக்கு நெறிமுறை. 

OSI வலையமைப்பு கட்டமைப்பின் சேவை அடுக்குதலில் அமர்வு அடுக்கு போக்குவரத்து அடுக்கின் பிரச்சினை சேவை கோரிக்கைகள் மற்றும் வழங்கல் அடுக்கில் இருந்து வரும் சேவை கோரிக்கைகளுக்கு பதிலளிக்கும்.

சேவைகள் 
 உறுதிப்பாடு 
 அங்கீகாரம் 
 அமர்வு மறுசீரமைப்பு (சோதனை செய்தல் மற்றும் மீட்பு) 
OSI மாதிரியில் அமர்வு அடுக்கானது அமர்வுகளை சோதனை செய்தல் மற்றும் மீட்பு என்பவற்றுக்கு பொறுப்பானது. இது, பல்வேறு ஆதாரங்களில் இருந்து தோற்றுவிக்கப்பட்ட  வெவ்வேறு தகவல் ஓட்டங்களை ஒன்றாக இணைய அல்லது ஒருங்கிணைய அனுமதிக்கிறது.

அமர்வு அடுக்கின் ஒரு எடுத்துக்காட்டு பயன்பாடு session beans ஆகும். இது அமர்வு இயக்கத்தில் இருக்கும் வரை மட்டுமே இயக்கத்தில் இருக்கும், அமர்வு துண்டிக்கப்படும் போது நீக்கப்படும். JAVA உருவாக்குனர்கள் இவற்றை ஒரு வலை அமர்வின் போது பயனர் பற்றிய தகவல்களை சேமிக்க பயன்படுத்த முடியும்.

ஒரு உதாரணப் பயன்பாடு வலை மாநாடு(web conferencing) ஆகும், இதில் ஒலி மற்றும் காணொளி ஓட்டத்தில் உதட்டு ஒத்திசைவு பிரச்சினைகளை தவிர்க்க ஒத்தியங்கு இருக்க வேண்டும். ஓட்ட கட்டுப்பாடானது திரையில் காட்டப்படும் நபர் தற்போதைய பேச்சாளராக உள்ளார் என்பதை உறுதிசெய்யும்.

மற்றொரு பயன்பாடு நேரடி தொலைக்காட்சி நிகழ்ச்சிகள் உள்ளது, அமைதியான நேரத்தை அல்லது அதிகப்படியாக ஒன்றுடன் ஒன்று சேர்வதை தவிர்க்க ஒலி மற்றும் காணொளி ஓட்டங்கள் ஒன்று மற்றொண்டுடன் இணைக்கப்பட்டு அல்லது மாற்றப்பட்டு உள்ளன.

TCP/IP மாதிரியுடன் ஒப்பீடு 
TCP / IP மாதிரியில் OSI மாதிரியின் வழக்கமான போக்குவரத்து நெறிமுறையுடனான தொடர்பிலுள்ள அமர்வுகளை நிர்வகித்தல் போக்குவரத்து நெறிமுறையில் உள்ளடக்கப்பட்டுள்ளது இல்லையெனில் பயன்பாட்டு அடுக்கு நெறிமுறைகளில் கருதப்படுகிறது. 
TCP / IPஅடுக்குகள் இயக்க எல்லை விளக்கங்கள் ஆகும். இவை இயக்க நடைமுறைகள் மற்றும் தரவுப் பொருட்கள் சம்பந்தமான விரிவான குறிப்புகள் இல்லை.

மேலும் பார்க்க 
 அமர்வு (கணினி அறிவியல்)

References 
 ITU-T Recommendation X.225

மேற்கோள்கள்

கணினியியல்
சிங்கரேணி

சிங்கரேணி (Singareni) இந்தியாவின் தெலங்கானா மாநிலத்தின் கம்மம் மாவட்டத்தில் எல்லந்து மண்டல் பகுதியில் அமைந்த ஊராகும். சிங்கரேணியில் பிரித்தானியர் ஆட்சிக் காலத்தில் நிலக்கரி சுரங்கம் கண்டுபிடிக்கப்பட்டது. தற்போதும் இங்குள்ள திறந்தவெளி  சிங்கரேணி நிலக்கரிச் சுரங்கங்களிலிருந்து நிலக்கரி வெட்டி எடுக்கப்படுகிறது.

சிங்கரேணி தொடருந்து நிலையத்தை எல்லந்து தொடருந்து நிலையம் என்று அழைப்பர். 

சிங்கரேணி அருகில் பத்ராச்சலம், கொத்தகூடம் மற்றும் கம்மம் நகரங்கள் அமைந்துள்ளது.

சிங்கரேணி நிலக்கரி சுரங்க நிறுவனம்

1871-இல் பிரித்தானிய நிலவியலாளர் டாக்டர் கிங் என்பவரால் கம்மம் மாவட்டத்தின் சிங்கரேணி பகுதியில் முதன்  முதலில் நிலக்கரி கனிமம் கண்டுபிடிக்கப்பட்டது. 1920 முதல் சிங்கரேணி நிலக்கரிச் சுரங்க நிறுவனம் நிறுவப்பட்டு, நிலக்கரி வெட்டு எடுக்கும் பணி துவங்கியது. 

1956 முதல் இந்நிறுவனம் இந்திய அரசின்  கீழ் செயல்படுகிறது. கோதாவரி வடிநிலப்பகுதியில் இந்நிறுவனம் 2015 – 2016 முடிய 1249 மில்லியன் டன் நிலக்கரி வெட்டி எடுத்துள்ளது. இந்நிறுவனம்  ஒன்றுபட்ட ஆந்திரப் பிரதேச மாநிலத்தின் ஆதிலாபாத் மாவட்டம், கம்மம் மாவட்டம், கரீம்நகர் மாவட்டம் மற்றும் வாரங்கல் மாவட்டங்களில் நிலக்கரி சுரங்கங்களைக் கொண்டுள்ளது. 

இந்நிலக்கரியைக் கொண்டு, இந்நிறுவனம் சுரங்கப்பகுதிகளில் பல அனல் மின்நிலையங்களை அமைத்து மின்சாரம் உற்பத்தி செய்கிறது. 
20154-ஆம் ஆண்டு முதல் ஆண்டு ஒன்றுக்கு 2.8 மில்லியன் டன் நிலக்கரியை சுரங்கங்களிலிருந்து வெட்டி எடுக்க சிங்கரேணி நிலக்கரி நிறுவனம் திட்டமிட்டுள்ளது.

இதனையும் காண்க
 பத்ராச்சலம்
 கொத்தகூடம்
 பத்திராசலம் கோவில்

மேற்கோள்கள்

வெளி இணைப்புகள்

தெலங்காணாவில் உள்ள ஊர்களும் நகரங்களும்
கம்மம் மாவட்டம்
வாரங்கல் கிராமபுற மாவட்டம்

வாரங்கல் கிராமபுற மாவட்டம் (Warangal Rural district),  இந்தியாவின் தெலுங்கானா  மாநிலத்தின் 33 மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிடம் வாரங்கல் நகரம் ஆகும். வாரங்கல் மாவட்டத்தின் கிராமபுற பகுதிகளைக் கொண்டு இம்மாவட்டம் புதிதாக அக்டோபர், 2016-இல் துவக்கப்பட்டது. வாரங்கல் மாவட்டத்தின் நகர்புறப் பகுதிகளைக் கொண்டு அனுமக்கொண்டா மாவட்டம் அக்டோபர், 2016ல் துவக்கப்பட்டது.

மக்கள் தொகையியல் 
2175.50  சதுர கிலோ மீட்டர் பரப்பளவு கொண்ட வாரங்கல் கிராமபுற மாவட்டத்தின், 2011-ஆம் ஆண்டின் மக்கள் தொகை கணக்கெடுப்பின் படி  7,16,457 ஆகும். இம்மாவட்ட மக்களில் பெரும்பான்மையினர் தெலுங்கு மொழியை  பேசுகின்றனர். இசுலாமியர்களில் சிலர் உருது மொழி பேசுகின்றனர்.

மாவட்ட நிர்வாகம்
வாரங்கல் கிராமப்புற மாவட்டம் நரசம்பேட்டை மற்றும் வாரங்கல் (கிராமப்புறம்) என இரண்டு வருவாய்க் கோட்டங்களைக் கொண்டுள்ளது. 
இக்கோட்டங்கள் 15 வருவாய் வட்டம்|மண்டல்களாகப் பிரிக்கப்பட்டுள்ளது.

மண்டல்கள் 
வாரங்கல் கிராமப்புற மாவட்டத்தின் வருவாய் கோட்டத்தில் உள்ள மண்டல்கள்:

இதனையும் காண்க
 அனுமக்கொண்டா மாவட்டம் 
 தெலுங்கானா மாவட்டங்கள்

மேற்கோள்கள்

வெளி இணைப்புகள்
தெலங்கானாவில் புதிதாக 21 மாவட்டங்கள் உதயம் 

தெலங்காணா மாவட்டங்கள்
வாரங்கல் கிராமபுற மாவட்டம்
யதாத்ரி புவனகிரி மாவட்டம்

யதாத்ரி புவனகிரி மாவட்டம் (Yadadri Bhuvanagiri district),  இந்தியாவின் தெலுங்கானா  மாநிலத்தின் 31 மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிடம் பொங்கிர் நகரம் ஆகும். நல்கொண்டா மாவட்டத்தின் சில பகுதிகளைக் கொண்டு இம்மாவட்டம் அக்டோபர், 2016-இல் யதாத்ரி-புவனகிரி மாவட்டம் நிறுவப்பட்டது.

மக்கள் தொகையியல்
3091.48 சதுர கிலோ மீட்டர் பரப்பளவு கொண்ட யதாத்ரி-புவனகிரி மாவட்டத்தின், 2011-ஆம் ஆண்டின் மக்கள் தொகை கணக்கெடுப்பின் படி  7,26,465 ஆகும். இப்பகுதியில் நெய்யப்படும் போச்சம்பள்ளி பட்டுச் சேலைகள் புகழ் பெற்றதாகும்.

மாவட்ட நிர்வாகம் 
யதாத்ரி-புவனகிரி மாவட்டம், பொங்கிர் மற்றும் சௌதுப்பல் என இரண்டு வருவாய் கோட்டங்களைக் கொண்டுள்ளது. இவ்விரண்டு வருவாய் கோட்டங்களில் 16 மண்டல்கள் உள்ளது.

மண்டல்கள்
யதாத்ரி-புவனகிரி மாவட்டத்தின்  16 மண்டல்கள்:

இதனையும் காண்க
 தெலுங்கானா மாவட்டங்கள்

மேற்கோள்கள்

வெளி இணைப்புகள் 

தெலங்காணா மாவட்டங்கள்
எமன் (திரைப்படம்)

எமன் (Yaman (film)) என்பது ஜீவா சங்கர் எழுதி இயக்கிய 2017 ஆண்டைய, இந்திய தமிழ் அரசியல் திரைப்படமாகும். இப்படம் லைக்கா புரொடக்சன்ஸ் மற்றும் விஜய் ஆண்டனி பிலிம் கார்பரேசன் ஆகிய நிறுவனங்களின் கூட்டுத் தயாரிப்பாகும். படத்தில் விஜய் ஆண்டனி, மியா ஜார்ஜ், தியாகராஜன் ஆகியோர் முதன்மைப் பாத்திரங்களை ஏற்று நடித்துள்ளனர், மேலும் சில்பா மஞ்சுநாத், சங்கிலி முருகன், சார்லி சுவாமிநாதன் ஆகியோரும் பிற பாத்திரங்களில் நடித்துள்ளனர். ஜீவா சங்கர் ஒளிப்பதிவையும் மற்றும் விஜய் ஆண்டனி இசையமைப்பு பணியையும் கூடுதலாக மேற்கொண்டுள்ளனர். இப்படம் 2017 பெப்ரவரி 24 அன்று வெளியானது. திரைப்படம் பெரும் அளவில் நேர்மறையான விமர்சனங்களைப் பெற்றது, இது ஒரு வெற்றிப்படமாக இருக்கும் என்று எதிர்பார்க்கப்படுகிறது.

கதை 
1980 களில் திருநெல்வேலியில் அரசியல் ஆர்வமுள்ள அறிவுடைநம்பி (விஜய் ஆண்டனி), கலப்பு திருமணம், உள்கட்சி அரசியல் மோதல் காரணமாக வஞ்சகமாக கொல்லப்பட, அதன்பிறகு அவர் மனைவியும் மனமுடைந்து தற்கொலை செய்துகொள்கிறார். பிறந்த உடனே பெற்றோரை இழந்ததால், எமன் என்ற பெயருடன் அழைக்கப்படும் தமிழரசனை (விஜய் ஆண்டனி) வளர்க்கிறார் சங்கிலி முருகன் சூழ்நிலையால் தமிழரசன் குற்றம், அரசியல் ஆகியவற்றில் நுழைகிறார். கிடைத்த வாய்ப்புகளை திறமையாக பயன்படுத்தி சூழ்ச்சிகளை வென்று பழிவாங்கும் அரசியல் கதைதான் எமன் திரைப்படம்.

மேற்கோள்கள் 

2017 தமிழ்த் திரைப்படங்கள்
இந்தியத் தமிழ்த் திரைப்படங்கள்
விஜய் ஆண்டனி இசையமைத்த திரைப்படங்கள்
விஜய் ஆண்டனி நடித்த திரைப்படங்கள்
தியாகராஜன் நடித்த திரைப்படங்கள்
சதுரகிரி சந்தனமகாலிங்கம் கோயில்

சந்தன மகாலிங்கம் கோயில், சதுரகிரி சுந்தரமகாலிங்கம் மலைக்கோயில் எதிரில் உள்ள மலைப்பகுதியில் அமைந்துள்ளது. பதினெண் சித்தர்களின் தலைமை பீடமாக சந்தனமகாலிங்கம் கோயில் விளங்குகிறது. இக்கோயில் வளாகத்தில் பார்வதி சந்தனமகாதேவியாக தனியாக  காட்சியளிக்கிறார். மலை அருவிக்கரையில் சந்தன மகாலிங்கம் கோயில் அமைந்துள்ளது. ஆடி அமாவாசை நாளில் இலட்சக் கணக்கான பக்தர்கள் சந்தனமகாலிங்கத்தை வழிபட வருவார்கள்.

இக்கோயில் வளாகத்தில் சட்டமுனியின் குகை மற்றும் பதினெண் சித்தர்கள், சனி பகவான், முருகன் மற்றும் விநாயகருக்கு தனித்தனி சன்னதிகள் உள்ளன.

அமைவிடம்
சந்தன மகாலிங்கம் கோயில்,  மதுரை மாவட்டம், பேரையூர் வட்டம்,  சாப்டூர் பகுதியின்   மேற்கு தொடர்ச்சி மலைத்தொடரின்  தென் பகுதியில் உள்ள மலையில், கடல் மட்டத்திலிருந்து 4,500 அடி உயரத்தில் அமைந்துள்ளது.

பூஜைகள் & விழாக்கள்

சிறப்பு பூஜை நாட்கள்
அன்றாட பூஜைகளுடன், மாதந்தோறும் அமாவாசை, பவுர்ணமி மற்றும் பிரதோச காலங்களில் சிறப்பு பூஜைகள் அபிசேக, ஆராதனைகளுடன் நடைபெறுகிறது.

முக்கிய விழாக்கள்
 ஆடி அமாவாசை
 மகாளய அமாவாசை
 தை அமாவாசை
 நவராத்திரி
 மகா சிவராத்திரி

போக்குவரத்து
மதுரை, விருதுநகர் பகுதிகளிலிருந்து, திருவில்லிபுத்தூர்க்குச் சென்று, அங்கிருந்து நகரப் பேருந்துகள்  மூலம் வத்திராயிருப்புக்கு செல்ல வேண்டும். வத்திராயிருப்பிலிருந்து 10 கி.மி. தொலைவில் உள்ள சதுரகிரி மகாலிங்கம் கோயிலின் அடிவாரமான தாணிப்பாறைக்குச் செல்ல ஆட்டோ அல்லது நகரப் பேருந்துகள் வசதிகள் உள்ளது. 
தாணிப்பாறையிலிருந்து சந்தனமகாலிங்கம் கோயிலை அடைய, 8 கிலோ மீட்டர் தொலைவிற்கு மலைப் பாதையில் நடந்து செல்ல வேண்டும்.

அன்னதானம்
முக்கிய பூஜைகள் மற்றும் முக்கிய விழாக்களின் போது சந்தனமகாலிங்கம் கோயிலுக்கு வருகை பக்தர்களுக்கு, மூன்று வேளை அன்னதானம் வழங்கப்படுகிறது.

இதனையும் காண்க
 சுந்தரமகாலிங்கம் மலைக்கோயில்
 பிலாவடி கருப்பு

ஆதார நூற்பட்டியல்
சதுரகிரி அருள்மிகு சுந்தரமகாலிங்கம்
சதுரகிரி அருள்மிகு சுந்தரமகாலிங்கம்
சதுரகிரி அருள்மிகு சுந்தரமகாலிங்கம்

வெளி இணைப்புகள்
சதுரகிரி மலை சந்தன மகாலிங்கம் கோயில் கும்பாபிஷேகம்

மதுரை மாவட்டத்திலுள்ள சிவன் கோயில்கள்
ஏசிசுட்டாசியா டாய்சில்லியனா

ஏசிசுட்டாசியா டாய்சில்லியனா  (தாவர வகைப்பாடு : Asystasia dalzelliana; ஆங்கிலம் : Violet Asystasia ) என்பது தமிழக மூலிகைகளில் ஒன்றாகும். பூக்கும் தாவரத்தின் முண்மூலிகைக் குடும்பத்தில் உள்ள ஏசிசுட்டாசியா பேரினத்தின் கீழ் இத்தாவரம் வருகிறது. பல்லாண்டு வாழ்கின்ற(perennial) இயல்புடைய, இத்தாவரம் 60-100 மீட்டர் படரும் தன்மையுடையது ஆகும். தண்டின் கணுக்கள் சற்று பெரியதாக முடிச்சு போன்று இருக்கும். இலைகள் எதிர் எதிராக, முட்டைப் போன்ற வடிவத்துடன், சமச்சீரற்று காணப்படுகின்றன. பூக்கன் வெளிர்நீலமாகவும், உட்புறம் அடர்நீல நிறமாகவும் அமைந்து இருக்கின்றன. அடர்நிறத்தில் வெளிர்நிற புள்ளிகள் காணப்படுகின்றன. பூக்கும் பருவம் ஆகத்து முதல் நவம்பர் வரை ஆகும்.

மேற்கோள்கள்

இவற்றையும் பார்க்கவும் 
 மூலிகைப் பட்டியல் (தமிழ்நாடு) - ஏறத்தாழ 2000 தாவரவியல் பெயர்களின் பட்டியல்

வெளியிணைப்புகள் 

http://indiabiodiversity.org/species/show/228847
https://sites.google.com/site/efloraofindia/species/a---l/a/acanthaceae/asystasia/asystasia-dalzelliana
http://www.theplantlist.org/tpl1.1/record/kew-2664325
http://www.ipni.org/ipni/idPlantNameSearch.do?id=45732-1&ack_page=%2Fipni%2FeditSimplePlantNameSearch.do%3Ffind_wholeName%3DAsystasia%2Bdalzelliana%26output_format%3Dnormal

முண்மூலிகைக் குடும்பம்
தாவரவியல் பெயருடையக் கட்டுரைகள்
பெத்தபள்ளி மாவட்டம்

பெத்தபள்ளி மாவட்டம் (Peddapalli district),  இந்தியாவின் தெலுங்கானா  மாநிலத்தின் 33 மாவட்டங்களில் ஒன்றாகும்.கரீம்நகர் மாவட்டத்தின் பெத்தபள்ளி மற்றும் மந்தனி எனும் இரண்டு வருவாய் கோட்டங்களைக் கொண்டு, அக்டோபர், 2016-இல் இம்மாவட்டம் புதிதாக நிறுவப்பட்டது. இம்மாவட்டத்தின் நிர்வாகத் தலைமையிடம் பெத்தபள்ளி நகரம் ஆகும்.

மக்கள் தொகை
4614.74 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை, 2011-ஆம் ஆண்டின் மக்கள் தொகை கணக்கெடுப்பின் படி 7,95,332 ஆக உள்ளது.

மாவட்ட நிர்வாகம்
பெத்தபள்ளி மாவட்டம், பெத்தபள்ளி மற்றும் மந்தனி என இரண்டு வருவாய் கோட்டங்களையும், 14 மண்டல்களையும் கொண்டுள்ளது. இம்மாவட்டத்தின் தற்போதைய மாவட்ட ஆட்சியர்  அழகு வர்சினி ஆவார்.

இதனையும் காண்க 
 தெலுங்கானா மாவட்டங்கள்

மேற்கோள்கள்

வெளி இணைப்புகள் 

தெலங்காணா மாவட்டங்கள்
பெத்தபள்ளி மாவட்டம்
மஞ்செரியல் மாவட்டம்

மஞ்செரியல் மாவட்டம் (Mancherial district), இந்தியாவின் தெலுங்கானா  மாநிலத்தின் 31 மாவட்டங்களில் ஒன்றாகும்.ஆதிலாபாத் மாவட்டத்தின் மஞ்செரியல் மற்றும் பெல்லம்பள்ளி பகுதிகளைக் கொண்டு, இம்மாவட்டம் அக்டோபர், 2016-இல் நிறுவப்பட்டது. இம்மாவட்டத்தின் நிர்வாகத் தலைமையிடம் மஞ்செரியல் நகரம் ஆகும்.

மக்கள் தொகை
4056.36 சதுர கிலோ மீட்டர் பரப்பளவு கொண்ட இம்மாவட்ட மக்கள் தொகை, 2011-ஆம் ஆண்டின் மக்கள் தொகை கணக்கெடுப்பின் படி 8,07,037 ஆகும்.

மாவட்ட நிர்வாகம்  
இம்மாவட்டம் மஞ்செரியல் மற்றும் பெல்லம்பள்ளி என இரண்டு வருவாய் கோட்டங்களையும், 18 வருவாய் வட்டங்களையும் கொண்டுள்ளது. இம்மாவட்டத்தின் தற்போதைய மாவட்ட ஆட்சியர் ஆர். வி. கர்ணன் ஆவார்.

இதனையும் காண்க
 தெலுங்கானா மாவட்டங்கள்

மேற்கோள்கள்

வெளி இணைப்புகள் 
தெலங்கானாவில் புதிதாக 21 மாவட்டங்கள் உதயம் 

தெலங்காணா மாவட்டங்கள்
மஞ்செரியல் மாவட்டம்
தவக்களை

தவக்களை (இறப்பு: 25 பெப்ரவரி 2017)  என்பவர் ஓர் இந்தியத் திரைப்பட நடிகராவார். இவரது இயற்பெயர் சிட்டிபாபு ஆகும். முந்தானை முடிச்சு படத்தில் நடிக்கும்போது இயக்குநர் பாக்கியராஜால் தவக்களை என பெயர் சூட்டப்பட்டார். இவருடைய சொந்த ஊர் ஆந்திர மாநிலம் நெல்லூர். 3 அடி உயரம் கொண்டவர் இவர்,  தமிழ், தெலுங்கு, மலையாளம், கன்னடம், இந்தி, சிங்களம் ஆகிய மொழிகளில் 500க்கும் மேற்பட்ட படங்கள் நடித்திருக்கிறார். தொலைக்காட்சித் தொடர்களில் நடிப்பது மட்டுமன்றி பல படங்களுக்கு டப்பிங் பேசியுள்ளார். தெலுங்கில் மோகன்பாபு நடித்த ஒரு படத்தில் வில்லனாகவும் நடித்துள்ளார். தமிழில் இறுதியாக வினயன் இயக்கிய 'அற்புதத் தீவு' படத்தில் நடித்திருந்தார். கலைக்குழு மூலமாக தமிழகமெங்கும் மேடை நிகழ்ச்சிகள் நடத்தி வந்தார். சொந்தமாக 'மண்ணில் இந்த காதல்' என்ற படத்தை தயாரித்துள்ளார். அப்படம் இன்னும் வெளியாகவில்லை. இந்நிலையில் இவர் தன் 42 வது வயதில் மாரடைப்பால் காலமானார்.

நடித்த திரைப்படங்கள் 
 பயணங்கள் முடிவதில்லை ('ஏ ஆத்தா.. ஆத்தோரமா வாரியா' என்ற பாடலில்)
 முந்தானை முடிச்சு
 ஆண்பாவம்
 காக்கிசட்டை
 என் ரத்தத்தின் ரத்தமே
 நல்ல பாம்பு 
 மதுரை சூரன் 
 நீங்கள் கேட்டவை
 அற்புதத் தீவு

மேற்கோள்கள் 

தமிழ்த் திரைப்பட நகைச்சுவை நடிகர்கள்
2017 இறப்புகள்
காலா நமக் (நெல்)

காலா நமக் அல்லது காளாநமக் (Kalanamak) என்னும் இந்த நெல் வகை, ஒரு பாரம்பரிய நெல் வகையாகும். இந்தியாவின் சிறந்த மற்றும் நறுமணம் மிகுந்த நெல் வகையான இது, புத்தக் காலமான கி. மு 6 ஆம் நூற்றாண்டு (600 BC) முதலே சாகுபடி செய்யப்பட்டு வந்துள்ளதாக கருதப்படுகிறது. கிழக்கு உத்தரப் பிரதேசத்தின் இமாலய பகுதியில் உள்ள தெராய் நிலப்பரப்பில் பிரதானமாக விளைவிக்கப்பட்ட இந்நெல் இரகம், 1998 - 1999 ஆண்டுகளில் ஏற்பட்ட இதன் பூங்கொத்து வெடிப்பும், மற்றும்  சில தொற்றுநோய்கள் காரணமாகவும், இந்த நெல்  சாகுபடி, படிப்படியாக குறைந்து அழிவின் விளிம்புக்கு சென்றுவிட்டதாக கூறப்படுகிறது.

பெயர் மரபு 
இந்திய வடமொழியில் பெயரைக் கொண்டுள்ள இந்த காலா நமக் நெல், ‘காலா’ → “கருப்பு”, ‘நமக்’ → “உப்பு” (Black salt) கருப்பு நிற மேலுறையோடு (உமி) காணப்படுவதாலும், அல்லது, அமில நிலை 9.0 - 9.5 என்ற அளவிலுள்ள உவர் (உப்பு (களர்) நிலங்களில் செழித்து வளர்வதாலும் இப்பெயர் பெற்றிருக்கும் என்றும் கூறப்படுகிறது.

மருத்துவ குணம் 
மனிதனின் முக்குணங்களில் முதன்மையான குணமான சாத்விக குணத்தை தரவல்ல காலா நமக், சிறுநீரகம், இரத்தப் புற்று நோய், மூளை, மற்றும் தோல் சம்பந்தப்பட்ட நோய்களையும் எதிர்க்கும் திறனுடையதாக கருதப்படுகிறது. மேலும், இவ்வரிசிச் சோறு தொடர்ந்து உண்பதன் மூலம், நீரிழிவு மற்றும் குருதி அழுத்தம் (BP) போன்ற நோய்களையும் கட்டுப்படுத்தவதாக கூறப்படுகிறது.

இவற்றையும் காண்க 

 பாரம்பரிய நெல்
 இலங்கையின் பாரம்பரிய அரிசி
 இயற்கை வேளாண்மை
 வேளாண்மை

சான்றுகள் 

நெல் வகைகள்
இந்திய புவிசார் குறியீடுகள்